Document ID: 32009D0587

PADOMES LĒMUMS
(2009. gada 7. jūlijs)
par pārmērīga budžeta deficīta pastāvēšanu Maltā
(2009/587/EK)
EIROPAS SAVIENĪBAS PADOME,
ņemot vērā Eiropas Kopienas dibināšanas līgumu un jo īpaši tā 104. panta 6. punktu,
ņemot vērā Komisijas ieteikumu,
ņemot vērā Maltas izteiktos apsvērumus,
tā kā:
(1)
Saskaņā ar Līguma 104. pantu dalībvalstīm ir jāizvairās no pārmērīga valsts budžeta deficīta.
(2)
Stabilitātes un izaugsmes pakta pamatā ir mērķis nodrošināt stabilas valdības finanses kā līdzekli, lai stiprinātu nosacījumus cenu stabilitātei un spēcīgai ilgtspējīgai izaugsmei, kas veicina nodarbinātību.
(3)
Pārmērīga budžeta deficīta novēršanas procedūra, ko paredz Līguma 104. pants, kuru sīkāk izskaidro Padomes Regula (EK) Nr. 1467/97 (1997. gada 7. jūlijs) par to, kā paātrināt un precizēt pārmērīga budžeta deficīta novēršanas procedūras īstenošanu (1), kas ir Stabilitātes un izaugsmes pakta sastāvdaļa, paredz pieņemt lēmumu par pārmērīga budžeta deficīta pastāvēšanu. Līgumam pievienotajā Protokolā par pārmērīga budžeta deficīta novēršanas procedūru ir izklāstīti citi noteikumi par pārmērīga budžeta deficīta novēršanas procedūras īstenošanu. Padomes Regulā (EK) Nr. 3605/93 (2) ir paredzēti sīki izstrādāti noteikumi un definīcijas minētā protokola piemērošanai.
(4)
Ar Stabilitātes un izaugsmes pakta 2005. gada reformu tika meklētas iespējas uzlabot efektivitāti un ekonomisko pamatojumu, kā arī ilgstoši saglabāt valdības finanšu ilgtspējību. Tā mērķis bija nodrošināt jo īpaši to, lai ekonomiskais un budžeta stāvoklis būtu pilnībā ņemts vērā visos pārmērīga budžeta deficīta procedūras posmos. Tādējādi Stabilitātes un izaugsmes pakts kalpo par atbalstu valdības politikai, lai ātrāk atkal sasniegtu stabilu budžeta stāvokli, ņemot vērā situāciju ekonomikā.
(5)
Līguma 104. panta 5. punktā noteikts, ka Komisija adresē Padomei atzinumu, ja tā uzskata, ka dalībvalstī pastāv vai var rasties pārmērīgs budžeta deficīts. Ņemot vērā savu ziņojumu saskaņā ar Līguma 104. panta 3. punktu un pamatojoties uz Ekonomikas un finanšu komitejas atzinumu saskaņā ar Līguma 104. panta 4. punktu, Komisija ir secinājusi, ka Maltā pastāv pārmērīgs budžeta deficīts. Tāpēc Komisija ir adresējusi Padomei šādu atzinumu par Maltu 2009. gada 24. jūnijā (3).
(6)
Līguma 104. panta 6. punkts paredz, ka - pirms tā, pamatojoties uz vispārēju novērtējumu, pieņem lēmumu par pārmērīga budžeta deficīta pastāvēšanu - Padomei ir jāizskata jebkādi apsvērumi, ko var būt iesniegusi attiecīgā dalībvalsts. Maltas gadījumā šā vispārējā novērtējuma rezultātā ir izdarīti šajā lēmumā izklāstītie secinājumi.
(7)
Saskaņā ar informāciju, ko Maltas iestādes paziņoja 2009. gada martā un ko pēc tam apstiprināja Eurostat, vispārējās valdības deficīts Maltā sasniedza 4,7 % no IKP 2008. gadā, tādējādi pārsniedzot atsauces vērtību - 3 % no IKP. Deficīts nav bijis tuvu atsauces vērtībai 3 % no IKP, un nevar uzskatīt, ka atsauces vērtība ir pārsniegta izņēmuma kārtā Līgumā un Stabilitātes un izaugsmes paktā paredzētajā nozīmē. Jo īpaši Līguma un Stabilitātes un izaugsmes pakta izpratnē deficīts nav ārkārtas apstākļu vai 2008. gada spēcīgas ekonomiskās lejupslīdes rezultāts. Patiesi, faktiskais IKP pieaugums laikposmā no 2005. gada līdz 2007. gadam bija virs 3 % gadā, ievērojami lielāks nekā potenciālais pieaugums. Ekonomiskā izaugsme 2008. gadā palēninājās, bet saglabājās pozitīva: 1,6 % un saskaņā ar jaunākajiem datiem pēc pārskatīšanas tika noteikta 2,5 % līmenī. Turklāt nevar uzskatīt, ka atsauces vērtība ir pārsniegta tikai uz laiku. Saskaņā ar Komisijas dienestu 2009. gada pavasara prognozi plānots, ka deficīta attiecība samazināsies, bet saglabāsies virs robežvērtības prognozes aplūkotajā laikposmā 3,6 % no IKP 2009. gadā un, pieņemot, ka politika nemainīsies, 3,2 % no IKP 2010. gadā. Līdz ar to Līgumā minētais deficīta kritērijs nav izpildīts.
(8)
Kopš 2003. gada vispārējās valdības parāds ir pārsniedzis atsauces vērtību 60 % no IKP un 2008. gadā sasniedza 64,1 % no IKP. Saskaņā ar Komisijas dienestu 2009. gada pavasara prognozi plānots, ka vispārējās valdības parāds turpinās palielināties, sasniedzot gandrīz 69 % 2010. gadā. Nevar uzskatīt, ka parāda attiecība pietiekami ātri samazinās un tuvinās atsauces vērtībai Līguma un Stabilitātes un izaugsmes pakta izpratnē. Līdz ar to Līgumā minētais parāda kritērijs nav izpildīts.
(9)
Gatavojot Padomes lēmumu par pārmērīga budžeta deficīta pastāvēšanu atbilstīgi Līguma 104. panta 6. punktam, “būtiskos faktorus” saskaņā ar Regulas (EK) Nr. 1467/97 2. panta 4. punktu drīkst ņemt vērā tikai tad, ja vienlaikus ir pilnībā izpildīti divi nosacījumi, proti, budžeta deficīts joprojām saglabājas tuvu atsauces vērtībai un atsauces vērtība tiek pārsniegta tikai uz laiku. Maltas gadījumā šie abi nosacījumi nav izpildīti. Tāpēc šā lēmuma pieņemšanas gaitā nav ņemti vērā būtiskie faktori,
IR PIEŅĒMUSI ŠO LĒMUMU.
1. pants
No vispārējā novērtējuma var secināt, ka Maltā pastāv pārmērīgs budžeta deficīts.
2. pants
Šā lēmuma adresāts ir Maltas Republika.
Briselē, 2009. gada 7. jūlijā

Labels: 2
18